

PROGRAMMET ER UTARBEIDET AV BØNNEDAGSKOMITEEN I TAIWAN

3. MARS 2023

“JEG HAR HØRT OM DERES TRO”

**Gudstjenesten**

**Leder 1:** Vi er samlet for å feire den internasjonale Bønnedagen 2023.

**Sang:**

**Velkomst og hilsen**

**Leder 1:** “Pîng-an.” Denne hilsenen på mandarin kinetisk betyr “Må Gud gi deg fred og la ditt forhold til Gud og andre mennesker være fylt av fred.”

**Leder 2:** Velkommen! På vegne av våre kristne søstre i Taiwan ønsker vi dere alle velkommen til å feire denne gudstjenesten sammen.

**Leder 1:** Kjære søstre og brødre, gjennom denne feiringen av bønnedagen ønsker vi å dele våre livserfaringer med dere – og vitne om Guds underfulle nåde og mektige gjerninger.

**Tilbedelse**

**Leder 1:** Pris Herren! Vi takker Gud for all hans velsignelse over Taiwan.

**Leder 2:** Pris Gud, Skaperen, som skapte denne vakre øya som er dekket av skogkledte fjell og har havet som matfat. Taiwan er rik på naturressurser.

**Alle:** Herrens navn være lovet.

**Leder 1:** Det er mer enn hundre år siden misjonærer kom til Taiwan og spredde de gode nyhetene. Folket hørte evangeliet og tok imot frelsens nåde. Siden 1500-tallet har Taiwan vært kolonisert av fremmede makter. Landet har erfart etniske og kulturelle konflikter både sosialt og politisk, men også integrering. Ved Guds nåde kan folk på øya leve i fred. Taiwan viser stor gjestfrihet og er villig til å hjelpe og bli til velsignelse for andre.

**Alle:** Nådige Gud, vi takker og priser deg.

**Syndsbekjennelse**

**Leder 1**: Tilgivelsens Gud, vi bekjenner våre synder for deg. Vi har ikke tatt vare på landet som du betrodde oss å forvalte, og vår forsømmelse har ført til forurensning og utryddelse av dyre- og plantearter.

**Alle:** Gud, vis nåde mot oss.

**Leder 2:** Nådige Gud, vi er egoistiske og arrogante. Vi har ikke tatt menneskets verdighet på alvor. Vi overser behovene til minoriteter, utenlandske gjestearbeidere og innvandrere. Vi hører ropene fra landet vårt, fra kvinner, barn og ungdom, men vi har ikke gjort nok, sett i lys av nåden vi har mottatt. Våre handlinger har ført til at mennesker lider og blir undertrykket.

**Alle:** Gud, vis nåde mot oss.

**Bønn om tilgivelse**

**Leder 1:** Gud, du er trofast og rettferdig. Vi ber deg om tilgivelse, rens oss for syndene våre og hjelp oss å leve i lyset. Gi oss en ånd som gir visdom og åpenbaring, så vi lærer deg å kjenne og blir fylt med kjærlighet og tro. Åpenbar deg selv for oss, så vi kan kjenne den overveldende storhet i din kraft. Amen

**Alle:** Amen

**Sang**

**Andakt**

**Bibellesning:** Efeserbrevet 1, 15-19 (Bibel 2011)

*Stillhet for ettertanke*

**Bønn som respons**

**Alle:** Nådige Gud, vi kommer til deg med våre bønner. Vi er ikke alene, for du lytter. Vi takker deg for ditt nærvær, din ledelse og beskyttelse her vi vandrer gjennom skyggenes dal. La oss få bli til ære for ditt navn og være levende vitnesbyrd om Kristus.

*Evt. tid til å dele, kan gjerne spørre noen på forhånd*

**Ofring**

**Leder 2:** Verdensbønnedagen er en økumenisk bevegelse organisert av kvinner. Ofringen er en del av vår felles visjon om å bidra til forbedring i livene til kvinner og barn over hele verden. Formålet for vår ofring er denne tjenesten – der bønn og handling går hånd i hånd.

**BØNN**

**Leder 1:**

Nådige Gud, Taiwan er fanget i en kamp mellom supermakter. Landet har vært isolert internasjonalt gjennom tiår. Selv om Taiwan ikke er offisielt anerkjent i det internasjonale samfunnet, har landet prøvd å gjøre sitt beste for å bidra i verden når det gjelder landbruk, teknologi, medisin og humanitær hjelp.

Hellige Ånd, vil du gi folket på Taiwan styrke og visdom til å møte den usikre fremtiden. Gi Taiwan din nåde så landet kan bli til velsignelse i verden. Gud, vår trøster, du er Herren; vi søker din nærhet. Vi overgir oss selv og Taiwan til deg, og vi ber deg våke over oss i vår svakhet. Du er vår festning og vårt tilfluktssted.

**Leder 2:**

Kjære Gud, vår skaper! Vi takker deg for at du har gitt oss å forvalte denne verden som er så rik på naturressurser. Men vi har ikke forvaltet den rett, og vi møter derfor økologiske problemer som luft- og vannforurensning, krise i avfallsbehandling, for stor utnyttelse av landareal, ødeleggelse av habitater og klimaendringer. Livets Gud, la din godhet fylle våre hjerter og lær oss å beskytte og verne vår verden.

**Leder 1:**

Kjærlige Gud, du skapte oss i ditt eget bilde og velsignet oss. Du så at det var godt. Vi ber for kvinner og jenter som bringer kjærlighet og rettferdighet inn i verden. Hellige Ånd, gi oss visdom til å kjempe for de utstøtte og undertrykte, de fattige og hjelpeløse; gi oss mot til å stå opp og tale for dem og inspirere ledere til å skape tryggere plasser for kvinner og jenter.

**Leder 2:**

Nådige Gud, Covid-19-pandemien har vært en stor utfordring. Vi ber for dem som har mistet sine kjære og for dem som ikke har funnet lindring for lidelsene. Det er så mange ofre for pandemien. Gud, gi oss kraft til å hjelpe og bringe trøst til verden i tiden etter Covid-19-pandemien.

Nådige Gud, bønnedagskomiteen på Taiwan takker deg for din gode ledelse under pandemiutbruddet i 2020, da de arbeidet under vanskelige forhold med forberedelsene til denne bønnedagsfeiringen i 2023.

Omsorgsfulle Gud, vi takker deg for at du gir Verdensbønnedagen nåde til å stå sammen i din nærhet og ha tro til deg. Vi er takknemlige for arbeidet som kvinnene i bønnedagskomiteen på Taiwan gjorde da de arbeidet seg gjennom forskjeller seg imellom og søkte enhet og enighet gjennom Guds nåde. Herre, vi ber deg lede oss på veien mot enhet i Kristus.

**Herrens bønn**

*Vår Far i himmelen!*

*La navnet ditt helliges.*

*La riket ditt komme.*

*La viljen din skje på jorden slik som i himmelen.*

*Gi oss i dag vårt daglige brød,*

*og tilgi oss vår skyld,*

*slik også vi tilgir våre skyldnere.*

*Og la oss ikke komme i fristelse,*

*men frels oss fra det onde.*

*For riket er ditt og makten og æren i evighet.*

*Amen*

**Sendelse og velsignelse**

**Alle:** Gud, hør våre fortellinger og hold oss fast i troen. Jesus, gi oss visdom så vi lærer å kjenne den egentlige betydningen av forsoning. Hellige Ånd, åpne våre hjerter så vi kan være til velsignelse for andre. Amen!

**Sang:** Den dag du gav oss

**Postludium**